Oesnuus Ekstra April 2020 (1) | Langenhovenpark Gemeente
Ernst Toerien (Thailand)
Ernst Toerien gee sy belewenis van die virus en die invloed wat dit op hulle werk het, soos volg weer (Brief verkort):
Wie het gedink dat ons almal onder huisarres gaan sit? Maar, hier sit ons. Of dit nou Thailand is, of Rusland, SA of Amerika – ons is skielik almal op hok. Geen kampe die maand nie. Die mens wik, maar God beskik.
Ons het darem nog so bietjie beweegruimte hier. Daar is nie 'n verbod op uitgaan nie, maar hulle vra dat mens maar moet tuis bly, en meeste doen dit. Bangkok wat altyd so aan die lewe is; die pad voor ons woonstelblok is skielik leeg. Stilte hang soos dood orals. Die een voordeel wel is dat die lug skielik baie skoner is.
'n Ander gevolg van die virus is dat baie jong Christene skielik vol vrae is oor hulle geloof. Deur die jare het hulle grootgeword met die idee dat as Christene ons nooit sal ly nie. Die preke gaan Sondag na Sondag oor hoe God net goeie dinge vir ons beplan, en lyding, volgens die teologie is sleg. Veral uit Myanmar word ek oorval met vrae van studente wat hieroor skielik 'n groot vraag het oor hulle geloof. Waar is God nou?
Meeste van die studente, in Myanmar spesifiek, moes nou die oggend wakker word (sommige nog nie eens geslaap nie want hulle was besig om te studeer vir die jaareind eksamens), naarstig op busse spring en by hulle huise in die berge probeer uitkom. Een so 'n Christen student het my laat weet, nadat hy veilig by die huis gekom het, dat sy twee maande oue niggietjie siek is en nou, na bloedtoetse op haar gedoen is, laat weet dat sy Jangon toe moet gaan sodat haar lewer en ander organe 'gescan' kan word – 'n reis van tenminste drie dae per bus. Die dogtertjie, Mary (hulle is Christene) is reeds ernstig siek, en daar is geen manier hoe hulle in Jangon kan kom nie. Boonop as gevolg van die virus mag niemand hulle wonings verlaat nie.
Wat die toekoms werklik inhou weet niemand nie. Wat ons wel weet is dat God in totale beheer is en dat Hy voor ons uit gaan. Selfs al gaan sommige van ons geliefdes aan die dood afstaan, weet ons verseker dat Christus die dood oorwin het. In die dal van doodskaduwee is Hy ook by ons.
Hierdie is die perfekte tyd om lig te wees; om ons verhouding en verstaan van God onder oë te neem en God toe te laat om weer die middelpunt van ons lewens te word. Sterkte in die geveg. Hy het oorwin. In Hom sal ons oorwin.